Fl-4 ta' Diċembru 2015 il-Kunsill approva t-test ta' kompromess maqbul mal-Parlament Ewropew dwar abbozz ta' regolament dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi u t-Taħriġ (Europol), li jwitti t-triq għall-adozzjoni formali tar-regolament mill-koleġislaturi fix-xhur li ġejjin. Etienne Schneider, Viċi Prim Ministru tal-Lussemburgu, Ministru għas-Sigurtà Interna u President tal-Kunsill qal: "Il-finalizzazzjoni tar-regolament dwar l-Europol kienet prijorità għolja għall-Presidenza tagħna. Il-prijorità tagħna kienet li nagħtu bażi legali soda lill-Europol li biha tkun tista' tisfrutta l-potenzjal kollu tagħha għas-servizz tal-istati membri, u dan b'rispett sħiħ għall-kompetenzi tal-atturi kollha involuti. Dan qed nagħmluh illum. Ninsab kompletament sodisfatt bir-riżultat, li huwa pass importanti għat-tisħiħ tal-kooperazzjoni tal-pulizija fl-Ewropa". L-abbozz tar-regolament il-ġdid huwa mmirat prinċipalment lejn l-allinjament tad-Deċiżjoni tal-Kunsill dwar l-Europol (id-Deċiżjoni 2009/371/ĠAI) mar-rekwiżiti tat-Trattat ta' Lisbona billi jistabbilixxi l-qafas leġislattiv għall-Europol fir-regolament u jintroduċi mekkaniżmu għall-kontroll tal-attivitajiet tal-Europol mill-Parlament Ewropew, flimkien mal-Parlamenti nazzjonali. Barra minn hekk ser jadatta r-relazzjonijiet esterni tal-Europol mar-regoli l-ġodda tat-Trattat. Ir-regolament il-ġdid ser jiżgura wkoll sistema robusta ta' protezzjoni tad-data għall-Europol, b'mod partikolari biex jiggarantixxi li l-kontrollur għall-protezzjoni tad-data tal-Europol jkollu indipendenza sħiħa, jista' jieħu azzjoni b'mod effettiv u jkollu biżżejjed poteri biex jintervjeni. Fl-aħħar nett, ser jipprovdi lill-Europol b'sistema flessibbli u moderna għall-ġestjoni tad-data u jallinja l-governanza tal-Europol mal-linji gwida ġenerali applikabbli għall-aġenziji. B'riżultat ta' dan, l-Europol għandha ssir aktar effiċjenti fl-appoġġ tagħha lill-istati membri biex jindirizzaw it-terroriżmu u forom oħra ta' kriminalità serja bl-aktar mod effettiv possibbli. Il-passi li jmiss It-test issa ser jgħaddi għar-reviżjoni tas-soltu mill-ġuristi lingwisti qabel l-adozzjoni formali tal-pożizzjoni tal-Kunsill fl-ewwel qari. Wara, it-test ser jiġi ppreżentat għal vot fit-tieni qari f'sessjoni plenarja tal-Parlament Ewropew. Ara l-paġna tal-laqgħa